La Llei 25/1998, de 31 de desembre, de mesures administratives, fiscals i d'adaptació a l'euro, va crear l'Agència Catalana de l'Aigua com a administració hidràulica de Catalunya, que va ser adscrita al Departament de Medi Ambient mitjançant el Decret 125/1999, de 4 de maig, pel qual s'aproven els seus Estatuts.
La Llei esmentada determina que els òrgans de gestió en règim de participació de l'Agència s'han d'establir per reglament.
D'acord amb això, mitjançant el present Decret es regulen, en l'àmbit de les conques internes de Catalunya, els òrgans de gestió en règim de participació de l'Agència Catalana de l'Aigua, el règim jurídic dels quals respon als principis d'unitat de conca i eficàcia, d'acord amb les peculiaritats de cada conca hidrogràfica o grup de conques.
La composició dels esmentats òrgans recull la presència de tots els interessos afectats, tenint en compte que la representació dels usuaris i usuàries constitueix un terç del nombre total de membres de cadascun dels òrgans.
Es tracta d'assolir una gestió i explotació eficient i sostenible dels recursos hídrics de les conques internes de Catalunya, garantint, al seu torn, la intervenció i col·laboració de totes les persones interessades.
La regulació dels òrgans de gestió en règim de participació comprèn la determinació del seu sistema de constitució, la seva composició, les seves funcions i el règim de sessions, aplicant-se en allò no regulat el que estableix per als òrgans col·legiats la legislació en matèria d'organització, procediment i règim jurídic de l'Administració de la Generalitat de Catalunya.
D'acord amb el dictamen de la Comissió Jurídica Assessora, a proposta del conseller de Medi Ambient i amb la deliberació prèvia del Govern,
L'objecte del present Decret és la creació i la regulació dels òrgans de gestió en règim de participació de l'Agència Catalana de l'Aigua, d'acord amb el que estableix l'article 19 de la Llei 25/1998, de 31 de desembre, de mesures administratives, fiscals i d'adaptació a l'euro.
Els òrgans de gestió en règim de participació de l'Agència Catalana de l'Aigua són els òrgans de caràcter col·legiat mitjançant els quals es duu a terme la participació dels diferents usuaris i usuàries de l'aigua en la gestió dels recursos hídrics de les conques internes i de les rieres de Catalunya.
3.1 Es constitueix un òrgan de gestió en règim de participació per a cadascuna de les següents demarcacions territorials de l'Agència Catalana de l'Aigua:
Demarcació de Girona: que comprèn les conques del nord corresponents als rius Muga, Fluvià, Ter i Daró, així com les de les rieres que desguassen al mar entre la frontera amb França i el terme municipal de Lloret de Mar, aquest darrer inclòs.
Demarcació Tordera-Besòs: que comprèn les conques del centre corresponents als rius Tordera i Besòs, així com les de les rieres del Maresme.
Demarcació Llobregat-Foix: que comprèn les conques del centre corresponents als rius Llobregat i Foix, així com les de les rieres del Garraf.
Demarcació de Tarragona: que comprèn les conques del sud corresponents als rius Francolí, Gaià i Riudecanyes i les rieres que desguassen al mar entre el terme municipal de Cunit i el terme municipal de Vandellòs, ambdós inclosos, així com les rieres que desguassen al mar entre el terme municipal de l'Ametlla de Mar i el terme municipal d'Alcanar, ambdós inclosos.
3.2 La seu dels òrgans de gestió en règim de participació coincidirà amb la seu de la demarcació o centre de treball de l'Agència Catalana de l'Aigua a què correspongui la conca.
Els òrgans de gestió en règim de participació de l'Agència Catalana de l'Aigua prenen el nom de la demarcació territorial, per a la gestió de la qual es constitueixen.
5.1 Cada òrgan de gestió en règim de participació de l'Agència Catalana de l'Aigua s'integra per les següents persones vocals:
a) Quatre persones representants de les Entitats Locals de l'Aigua (ELA) que es trobin dins de l'àmbit geogràfic de la demarcació territorial designades per les dues organitzacions d'ens locals més representatives de Catalunya d'entre aquelles ELA constituïdes que tinguin un major àmbit territorial i un major abast funcional.
b) Una persona representant de les entitats ambientals més representatives en l'àmbit geogràfic de la demarcació territorial que tinguin com a objecte social la protecció dels sistemes hidrològics i dels ecosistemes associats, escollides atenent al seu nombre d'afiliats/des.
c) Una persona representant dels usos industrials de l'aigua escollida d'entre les entitats més representatives dels seus interessos amb implantació territorial a la demarcació territorial.
d) Una persona representant dels usos recreatius de l'aigua que es practiquin a la demarcació territorial designada per les corresponents associacions més representatives amb implantació territorial a la demarcació territorial.
e) El nombre de persones representants dels usos agraris i ramaders que resulti de la designació d'un representant per cadascuna de les organitzacions professionals agràries que tinguin la consideració de més representatives en la demarcació territorial.
f) Una persona representant designada per les comunitats d'usuaris i regants que s'hagin constituït legalment per a l'aprofitament dels recursos hidràulics de la demarcació territorial.
g) Una persona representant dels usos de l'aigua per a l'abastament de poblacions designada per les corresponents associacions més representatives.
h) Una persona representant dels usos domèstics de l'aigua designada per les organitzacions i associacions més representatives dels seus interessos.
i) Dues persones representants de l'Agència Catalana de l'Aigua, una de les quals serà el seu director o directora, o persona en qui delegui, que exercirà les funcions de president/a, i una altra designada d'entre el seu personal que exercirà les funcions de secretari/ària de l'òrgan de gestió.
5.2 Les persones vocals dels òrgans de gestió en règim de participació són nomenades pel conseller de Medi Ambient, a proposta dels organismes i les entitats indicades en l'apartat anterior.
5.3 Podran assistir a les sessions amb veu però sense vot altres persones representants de l'Agència Catalana de l'Aigua o d'altres entitats públiques en funció del tema a tractar en l'ordre del dia.
5.4 Les persones vocals components dels òrgans de gestió podran anar acompanyats d'un màxim de dues persones assessores en les matèries que hagin de ser tractades en l'ordre del dia.
En tot cas, la veu i el vot correspondran exclusivament a les persones vocals.
6.1 Els òrgans de gestió en règim de participació canalitzen a la Direcció de l'Agència Catalana de l'Aigua els interessos relacionats amb l'ús dels recursos hídrics de les seves respectives demarcacions territorials.
6.2 Els òrgans de gestió en règim de participació de l'Agència Catalana de l'Aigua tenen les funcions següents:
a) Formular les propostes relatives al règim adient de gestió i explotació dels embassaments i aqüífers de la demarcació amb l'objectiu d'assolir una gestió sostenible del recurs.
b) Formular les propostes relatives al règim adient de recàrrega artificial d'aqüífers.
c) Formular propostes de restauració hidrològico-forestal a la demarcació.
d) Formular propostes en relació amb l'establiment de l'ordre de prioritat dels diferents usos dels recursos hídrics a la demarcació, en els procediments de revisió del planejament hidrològic.
e) Formular propostes d'assignació i reserva de recursos hídrics.
f) Formular propostes relatives a la gestió i a la prevenció de futures situacions extremes com ara les de sequera i inundacions, així com avingudes i riuades.
g) Formular propostes per tal de coordinar l'explotació de les obres hidràuliques i dels recursos d'aigua de la demarcació, tot i respectant els drets derivats de les corresponents concessions i autoritzacions.
h) Col·laborar amb l'Agència Catalana de l'Aigua en l'anàlisi de la informació actualitzada del volum i el règim d'utilització de l'aigua en les diferents èpoques de l'any.
i) Fer el seguiment del desenvolupament de les obres que es realitzin a la demarcació territorial i tenir-ne coneixement de les incidències, tant si aquestes obres es realitzen per compte exclusiu de l'administració hidràulica, com si es duen a terme amb la participació econòmica de les persones interessades sempre i quan el cost total de les obres projectades sigui superior a 6.010.121,04 euros, així com estar informats de les iniciatives de gestió que es duguin a terme a la demarcació territorial.
j) Participar en l'elaboració de l'estudi econòmic del cànon de regulació a què es refereix l'article 302 del Reglament del domini públic hidràulic.
k) Controlar l'execució dels plans d'ordenació previstos per la legislació d'aigües per als casos de sobreexplotació i salinització dels aqüífers.
7.1 Els òrgans de gestió en règim de participació de l'Agència Catalana de l'Aigua es reuniran en sessió ordinària almenys dues vegades a l'any, en el cas de les demarcacions territorials en les quals existeixin infraestructures de regulació gestionades per l'Agència: una a la primavera i una a la tardor.
7.2 Els òrgans de gestió en règim de participació de les demarcacions territorials esmentades en l'apartat anterior podran també reunir-se en sessió extraordinària sempre que així ho sol·liciti almenys una tercera part dels seus membres, o quan així ho decideixi el seu president/a.
7.3 Els òrgans de gestió en règim de participació de les demarcacions territorials en les quals no existeixin infrastructures de regulació gestionades per l'Agència Catalana de l'Aigua es reuniran sempre que així ho sol·liciti almenys una tercera part dels seus membres, o quan així ho decideixi el seu president/a.
7.4 El director o directora de l'Agència Catalana de l'Aigua pot acordar que dos o més òrgans de gestió en règim de participació es reuneixin en sessió conjunta per tractar de forma col·legiada aquells temes que siguin d'interès comú.
El director o directora o el vocal representant de l'Agència Catalana de l'Aigua en qui delegui presidiran la sessió conjunta i n'exercirà les funcions de secretari/ària un dels vocals representants de l'Agència Catalana de l'Aigua designat, a aquest efecte, pel seu director o directora.
7.5 En el si de cada òrgan de gestió en règim de participació podran organitzar-se comissions de treball específiques per a la realització i estudi dels diferents aspectes que se li encomanin.
7.6 En tot allò no regulat pel present Decret el règim jurídic aplicable als òrgans de gestió en règim de participació serà l'establert per als òrgans col·legiats a la legislació en matèria d'organització, procediment i règim jurídic de l'Administració de la Generalitat de Catalunya.
Les demarcacions territorials de l'Agència Catalana de l'Aigua donaran el suport administratiu necessari als diferents òrgans de gestió en règim de participació per tal que puguin dur a terme les seves tasques amb eficàcia.
Les persones que integren els òrgans de gestió en règim de participació de l'Agència Catalana de l'Aigua percebran drets d'assistència a les sessions de treball de conformitat amb el que estableix la normativa vigent.
Mentre no es constitueixin les ELA, la representació dels ens locals que es trobin dins de l'àmbit geogràfic de la demarcació territorial serà assumida per quatre persones representants designats per les dues organitzacions d'ens locals més representatives de Catalunya.
Barcelona, 22 d'octubre de 2002